ΟΔΗΓΙΑ 92/97/ ΕΟΚ ΤΟΥ ΣΥΜΒΟΥΛΙΟΥ της 10ης Νοεμβρίου 1992 για την τροποποίηση της οδηγίας 70/157/ΕΟΚ περί προσεγγίσεως των νομοθεσιών των κρατών μελών που αναφέρονται στην αποδεκτή ηχοστάθμη και στις διατάξεις εξατμίσεως των οχημάτων με κινητήρα ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100 Α, την πρόταση της Επιτροπής (1), Σε συνεργασία με το Ευρωπαϊκό Κοινοβούλιο (2), Έχοντας υπόψη τη γνώμη της Οικονομικής και Κοινωνικής Επιτροπής (3), Εκτιμώντας: ότι πρέπει να ληφθούν μέτρα ώστε να υλοποιηθεί σταδιακά η εσωτερική αγορά έως τις 31 Δεκεμβρίου 1992- ότι η αγορά αυτή θα καλύπτει ένα χώρο χωρίς εσωτερικά σύνορα στον οποίο εξασφαλίζεται η ελεύθερη κυκλοφορία των προσώπων, των εμπορευμάτων, των υπηρεσιών και των κεφαλαίων- ότι το Ευρωπαϊκό Κοινοβούλιο κάλεσε ήδη την Επιτροπή να υποβάλει εντός του 1992 πρόταση που θα καθορίζει τις ανώτατες αποδεκτές ηχητικές στάθμες με βάση τα ανώτατα όρια ηχητικής όχλησης, όπως ορίζει αυτά ο Οργανισμός Οικονομικής Συνεργασίας και Ανάπτυξης (ΟΟΣΑ)- ότι η οδηγία 70/157/ΕΟΚ (4), καθορίζει οριακές τιμές για την ηχοστάθμη των οχημάτων με κινητήρα- ότι οι οριακές αυτές τιμές μειώθηκαν για πρώτη φορά από την οδηγία 77/212/ΕΟΚ (5), και για δεύτερη φορά από την οδηγία 84/424/ΕΟΚ (6)- ότι για τα αστικά και τα υπεραστικά λεωφορεία και τα φορτηγά οι μειώσεις αυτές ήταν ιδιαίτερα σημαντικές, δηλαδή της τάξεως των 10 ντεσιμπέλ [dB (A)]- ότι η οδηγία 70/157/ΕΟΚ είναι μία από τις ειδικές οδηγίες της διαδικασίας έγκρισης που έχει θεσπιστεί με την οδηγία 70/156/ΕΟΚ του Συμβουλίου της 6ης Φεβρουαρίου 1970 σχετικά με την προσέγγιση των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουλκουμένων τους (7)- ότι με την έκδοση της οδηγίας 84/424/ΕΟΚ που τροποποίησε την οδηγία 70/157/ΕΟΚ, το Συμβούλιο αποφάσισε να προβεί, μετά από πρόταση της Επιτροπής, σε περαιτέρω αναθεώρηση των διατάξεων της οδηγίας αυτής- ότι η πρόταση της Επιτροπής βασίζεται σε μελέτες και έρευνες με θέμα τις δυνατότητες νέων νομοθετικών μέτρων και λαμβάνει υπόψη τις κύριες πτυχές της κοινοτικής νομοθεσίας στον τομέα των οχημάτων με κινητήρα και ιδίως τις πτυχές που αφορούν την ασφάλεια, την προστασία του περιβάλλοντος και την εξοικονόμηση ενεργείας- ότι η προστασία του πληθυσμού από τις ακουστικές οχλήσεις απαιτεί τη λήψη των κατάλληλων μέτρων για την περαιτέρω μείωση της ηχοστάθμης των οχημάτων με κινητήρα- ότι τα μέτρα αυτά οφείλουν να ενσωματώνουν την πρόοδο των χρησιμοποιούμενων τεχνολογιών- ότι για το λόγο αυτό πρέπει να δίνεται μια προθεσμία για την εφαρμογή των μέτρων αυτών μετά την έγκρισή τους κατά τρόπο ώστε η πρόοδος που σήμερα έχει επιτευχθεί στο επίπεδο των πρωτοτύπων να είναι δυνατό να επεκταθεί και στη μαζική παραγωγή- ότι οι οριακές τιμές που ισχύουν σήμερα για τα βαρέα φορτηγά άρχισαν να εφαρμόζονται από 1ης Οκτωβρίου 1989- ότι για να επιτευχθεί σημαντική και αποτελεσματική μείωση των οχλήσεως αυτών, πρέπει να μειωθούν όσο το δυνατόν περισσότερο οι διαφορές μεταξύ των μεθόδων μετρήσεως που χρησιμοποιούνται σήμερα και των πραγματικών συνθηκών κυκλοφορίας- ότι ορισμένες τεχνολογίες δεν είναι ακόμα ούτε ελέγξιμες ούτε συγκρίσιμες με αυτές που χρησιμοποιούνται μέχρι σήμερα στις διαδικασίες εγκρίσεως τύπου των οχημάτων με κινητήρα- ότι οι σημερινές συνθήκες μέτρησης, ιδίως ο καθορισμός της επιφάνειας του στίβου δοκιμών και ορισμένες συνθήκες περιβάλλοντος κατά την εκτέλεση των δοκιμών, όπως η θερμοκρασία, η ατμοσφαιρική πίεση, η υγρασία, η ταχύτητα του ανέμου και ο παρασιτικός θόρυβος απαιτούν επακριβέστερη διατύπωση- ότι οι αποσαφηνίσεις αυτές θα διενεργηθούν το συντομότερο δυνατό με τη διαδικασία του άρθρου 13 της οδηγίας 70/156/ΕΟΚ- ότι μεταξύ των πηγών ακουστικών οχλήσεων που προκαλούνται από τα οχήματα με κινητήρα, αυτές που προέρχονται από τα ελαστικά έχουν αποδειχθεί ότι είναι ιδιαίτερα σημαντικές όταν η ταχύτητα του οχήματος υπερβαίνει τα 60 χιλιόμετρα ανά ώρα- ότι για να επιτευχθεί ο στόχος της αποτελεσματικής προστασίας του πληθυσμού από τις ακουστικές οχλήσεις, ιδίως από αυτές οι οποίες προκαλούνται από την κυκλοφορία στις αστικές ζώνες, είναι αναγκαίο να γίνουν ενέργειες σε δύο φάσεις- ότι η πρώτη φάση, η οποία αναφέρεται στην παρούσα οδηγία, συνίσταται στην καθιέρωση όσο το δυνατόν αυστηρότερων προδιαγραφών για κάθε κατηγορία οχημάτων όσον αφορά τις ηχητικές στάθμες των μηχανικών μερών και των συστημάτων εξάτμισης, των οχημάτων με κινητήρα- ότι η δεύτερη φάση θα πρέπει να οδηγήσει στην καθιέρωση - με βάση νέες μελέτες και πιο αναλυτικές έρευνες των προβλημάτων και των τεχνικών λύσεων που συνδέονται με τους θορύβους που προκαλούνται από την επαφή των ελαστικών με το οδόστρωμα - στον καθορισμό κριτηρίων και μεθόδων ρεαλιστικών και δυνάμεων να αναπαραχθούν, ώστε να προσδιοριστεί ποσοτικά αυτός ο σημαντικός τύπος ακουστικής οχλήσεως και να διατυπωθούν οι σχετικές απαιτήσεις που πρέπει να τηρούνται- ότι για την πραγματοποίηση της πρώτης φάσεως, πρέπει να τροποποιηθεί το παράρτημα Ι της οδηγίας 70/157/ΕΟΚ, ώστε να μειωθούν οι τιμές της ηχοστάθμης, εκφρασμένες σε dB (A), για κάθε κατηγορία οχημάτων που προβλέπεται στο εν λόγω παράρτημα και να βελτιωθεί η μέθοδος δοκιμών για τα οχήματα μεγάλης ισχύος- ότι αυτός ο τύπος οχημάτων σχεδιάζεται όλο και συχνότερα κατά τρόπο ώστε να είναι μεγαλύτερος ο λόγος της ισχύος του κινητήρα προς το βάρος του οχήματος και η καμπύλη που εκφράζει το λόγο της ροπής προς τον αριθμό στροφών του κινητήρα έχει τροποποιηθεί για να αποδίδεται μεγαλύτερη κινητήρια ισχύς στις χαμηλές στροφές- ότι οι νέες αυτές ιδέες σχεδιασμού οδηγούν κατά συνέπεια σε μεγαλύτερη χρησιμοποίηση των σχέσεων μεταδόσεως της κινήσεως (ταχυτήτων) κατά την κυκλοφορία σε αστικές ζώνες με αποτέλεσμα ο θόρυβος που εκπέμπεται από τα μηχανικά μέρη να είναι μεγαλύτερος από τον θόρυβο κυλίσεως- ότι τροποποιώντας τη μέθοδο μετρήσεως γι' αυτόν τον τύπο οχημάτων ως προς την ταχύτητα προσεγγίσεως στη διαδρομή επιταχύνσεως όπου γίνεται η μέτρηση του θορύβου, λαμβάνεται υπόψη ο νέος αυτός σχεδιασμός- ότι δεδομένης της μεγάλης ποικιλίας ελαστικών και οδοστρωμάτων, ανάλογα με τις διάφορες γεωγραφικές και ατμοσφαιρικές συνθήκες είναι αναγκαίο να πραγματοποιηθούν μελέτες και έρευνες ώστε να γίνει δυνατός ο καθορισμός κριτηρίων στα οποία θα πρέπει να ανταποκρίνονται τα ελαστικά καθώς και ο καθορισμός μιας αριθμητικής τιμής που θα ισχύει για την έγκριση τύπου, των οχημάτων με κινητήρα- ότι τα αποτελέσματα αυτών των μελετών και ερευνών, θα επιτρέψουν κατά τη δεύτερη φάση, την εισαγωγή νέων απαιτήσεων σε συνδυασμό με μέτρα που αφορούν το θόρυβο που προέρχεται από τα μηχανικά μέρη- ότι ο έλεγχος των ηχητικών εκπομπών από την αλληλεπίδραση ελαστικών και οδοστρώματος πρέπει να βασίζεται, όχι μόνον στα ελαστικά, αλλά και στη σύνθεσή της ασφάλτου (ηχοαπορροφητική άσφαλτος)- ότι χρειάζονται μελέτες και έρευνες για να ορισθούν αριθμητικές τιμές ούτως ώστε να καθοριστούν αντικειμενικά κριτήρια συμμόρφωσης των οδών- ότι είναι σκόπιμο να επιτραπεί στα κράτη μέλη να επιταχύνουν με τη χορήγηση φορολογικών κινήτρων, τη διάθεση στην αγορά οχημάτων που πληρούν τις προδιαγραφές που θεσπίζονται σε κοινοτικό επίπεδο- ότι αυτό συνεπάγεται ότι το Συμβούλιο θα θεσπίσει, το αργότερο την 1η Οκτωβρίου 1995, τις προδιαγραφές της δεύτερης φάσης κατόπιν προτάσεως που η Επιτροπή θα υποβάλει το αργότερο στις 31 Μαρτίου 1994- ότι για να προκύψουν τα μέγιστα δυνατά οφέλη για το ευρωπαϊκό περιβάλλον από τις διατάξεις αυτές και για να εξασφαλιστεί ταυτόχρονα η ενότητα της αγοράς, πρέπει να εφαρμοστούν αυστηρότερα ευρωπαϊκά πρότυπα βασιζόμενα στην πλήρη εναρμόνιση, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα της οδηγίας 70/157/ΕΟΚ αντικαθίστανται από τα παραρτήματα της παρούσας οδηγίας. Άρθρο 2 1. Από την 1η Ιουλίου 1993, τα κράτη μέλη δεν δύνανται, για λόγους που αφορούν την αποδεκτή ηχοστάθμη και τη διάταξη εξατμίσεως: - ούτε να αρνούνται, για ένα τύπο οχήματος με κινητήρα, τη χορήγηση έγκρισης τύπου ΕΟΚ, την έκδοση του πιστοποιητικού που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ ή την έγκριση τύπου από εθνικής πλευράς, - ούτε να απαγορεύουν την αρχική θέση οχημάτων σε κυκλοφορία, στις περιπτώσεις που η ηχοστάθμη και η διάταξη εξατμίσεως αυτού του οχήματος ή αυτών των οχημάτων ανταποκρίνεται στην οδηγία 70/157/ΕΟΚ, όπως τροποποιείται από την παρούσα οδηγία. 2. Από την 1η Οκτωβρίου 1995, τα κράτη μέλη: - δεν δύνανται πλέον να χορηγούν έγκριση τύπου ΕΟΚ ή το πιστοποιητικό που προβλέπεται στο άρθρο 10 παράγραφος 1 τελευταία περίπτωση της οδηγίας 70/156/ΕΟΚ για ένα τύπο οχήματος με κινητήρα, - οφείλουν να αρνούνται την έγκριση τύπου από εθνικής πλευράς ενός τύπου οχήματος με κινητήρα, του οποίου η ηχοστάθμη και η διάταξη εξατμίσεως δεν ανταποκρίνεται στα παραρτήματα της οδηγίας 70/157/ΕΟΚ, όπως τροποποιείται από την παρούσα οδηγία. 3. Από την 1η Οκτωβρίου 1996, τα κράτη μέλη οφείλουν να απαγορεύουν την αρχική θέση σε κυκλοφορία των οχημάτων με κινητήρα των οποίων η ηχοστάθμη και η διάταξη εξατμίσεως δεν ανταποκρίνονται στα παραρτήματα της οδηγίας 70/157/ΕΟΚ, όπως τροποποιείται από την παρούσα οδηγία. Άρθρο 3 Τα κράτη μέλη δεν δύνανται να προβλέπουν φορολογικά κίνητρα παρά μόνο για τα οχήματα με κινητήρα τα οποία συμμορφούνται με την παρούσα οδηγία. Τα κίνητρα αυτά πρέπει να είναι σύμφωνα προς τις διατάξεις της συνθήκης και να πληρούν τους ακόλουθους όρους: - πρέπει να ισχύουν για το σύνολο των οχημάτων με κινητήρα εγχώριας παραγωγής και εισαγωγής τα οποία διατίθενται στην αγορά ενός κράτους μέλους και τα οποία ικανοποιούν ήδη τις προδιαγραφές της παρούσας οδηγίας που θα πρέπει να τηρούνται από το 1995, - πρέπει να καταργηθούν μόλις αρχίσουν να εφαρμόζονται υποχρεωτικά οι τιμές ηχοστάθμης που καθορίζονται στο άρθρο 2 παράγραφος 3 για τα νέα οχήματα με κινητήρα, - πρέπει να αφορούν, για κάθε τύπο οχήματος με κινητήρα, ποσά αισθητά κατώτερα από το επιπλέον κόστος των τεχνικών λύσεων που χρησιμοποιούνται για την τήρηση των καθορισμένων τιμών καθώς και το κόστος τοποθετήσεώς τους στο όχημα με κινητήρα. Η Επιτροπή πρέπει να ενημερώνεται εγκαίρως, ώστε να είναι σε θέση να υποβάλει τις παρατηρήσεις της, για τα σχέδια που αποβλέπουν στη θέσπιση ή την τροποποίηση των φορολογικών κινήτρων που προβλέπονται στο πρώτο εδάφιο. Πριν από την εφαρμογή των εν λόγω κινήτρων απαιτείται η σύμφωνη γνώμη της Επιτροπής η οποία θα λαμβάνει ιδίως υπόψη τις επιπτώσεις των εν λόγω κινήτρων στην εσωτερική αγορά. Άρθρο 4 1. Οι λεπτομέρειες των συνθηκών μέτρησης, θα προσδιοριστούν ακριβέστερα το συντομότερο δυνατό με τη διαδικασία του άρθρου 13 της οδηγίας 70/156/ΕΟΚ. 2. Περαιτέρω μέτρα που θα αποβλέπουν ιδίως στο συγκερασμό των απαιτήσεων της ασφάλειας με την ανάγκη περιορισμού του θορύβου από την επαφή των ελαστικών με το οδόστρωμα θα αποφασιστούν από το Συμβούλιο με ειδική πλειοψηφία, πριν από την 1η Οκτωβρίου 1995, κατόπιν προτάσεως της Επιτροπής που θα συνεκτιμά τις μελέτες και έρευνες που θα επιχειρηθούν για αυτή την πηγή θορύβου και η οποία θα υποβληθεί το αργότερο στις 31 Μαρτίου 1994. 3. Τα κράτη μέλη λαμβάνουν τα μέτρα που είναι αναγκαία για να δημοσιευθούν οι τιμές ηχητικής στάθμης έγκρισης τύπου ούτως ώστε να γίνουν ευρέως γνωστές, πριν την 1η Οκτωβρίου 1994. Ενημερώνουν την Επιτροπή πριν την ανωτέρω ημερομηνία για τα μέτρα που έλαβαν με σκοπό την εκπλήρωση της απαίτησης αυτής. Άρθρο 5 Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία πριν από την 1η Ιουλίου 1993. Ενημερώνουν αμέσως την Επιτροπή σχετικά. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή, κατά την επίσημη δημοσίευσή τους. Οι λεπτομερείς διατάξεις της αναφοράς αυτής εκδίδονται από τα κράτη μέλη. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Άρθρο 6 Η παρούσα οδηγία απευθύνεται στα κράτη μέλη. Βρυξέλλες, 10 Νοεμβρίου 1992.

[Source: multi_eurlex | Tokens: 10672]